Gata ceudah jeulita, maméh ulôn, sunggoh that, gata ceudah jeulita. Mata gata nyang leumah di balék jilbab lagée mata cicém mirah pati; ôk lagée di ateueh ulée lagée kawan kaméng nyang teungoh tron nibak bukét-bukét Gilead.
2 Gigo gata putéh lagée kawan bubiri nyang ban teucuko dan teupeumanö; meupasang-pasang lagée aneuëk-aneuëk bubiri meukeumbeu, musaboh pih hana nyang gadôh.
3 Bibi gata lagée sikrek talo pita mirah, dan lumpah rancak babah gata. Mieng gata lagée bôh geulima nyang teuprah, teusöm gét that di balék jilbab gata.
4 Takue gata lagée meunara Nabi Daud, nyang teupeugöt keu teumpat simpan sinjata. Talo takue gata saban that lagée siribée peurisai, gada para pahlawan banmandum nyang na.
5 Bôh mom gata lagée dua bôh aneuëk rusa, aneuëk keumbeu rusa nyang teungoh rot naleueng lamkawan bungöng-bungöng bakong.
6 Meuhéut that ulôn keuneuk jak ubak gunong mur, nibak bukét keumeunyan, sampoe jiyueb angén seuboh, nyang jipeusampôh seupôt watée malam.
7 Gata ceudah lumpah na, maméh ulôn, hana nyang teucila nibak gata.
8 Jak geutanyoe tatron nibak Libanon, dara barô lôn, jak geutanyoe tatron nibak Libanon. Tron kheueh nibak pucak Amana, nibak pucak Senir dan Hermon, teumpat tinggai rimueng tutul dan singa.
9 Gata neutawan até ulôn, adek lôn sayang, dara barô bang, gata neutawan até lôn deungon keunalon mata gata, deungon peumata indah nyang na bak talo takue gata.
10 Padubna nékmat cinta gata, wahai adek lôn, dara barô bang, jiôh leubeh nékmat nibak ié anggô. Minyéuk gata meubhée meuhayak, leubeh mangat bhée nibak meubagoe rupa reumpah-reumpah nyang na.
11 Maméh that tutoe haba gata, dara barô lôn, lagée maméh meulisan murni dan susu. Peukayan gata meubhée haröm lagée Gunong Libanon.
12 Geunaséh ulôn na kheueh lampôh nyang meupageu timbok, lampôh meutimbok, dan mata ié gunci.
13 Disinan na jitimoh bak-bak kayée geulima, deungon bôh-bôh jih nyang paleng leuzat. Bungöng gaca dan bungöng narwastu,
14 narwastu, kunyét, kayée maméh dan teubée, deungon meubagoe rupa bak keumeunyan. Mur dan gaharu, deungon meubagoe rupa reumpah nyang ka teupiléh.
15 Mata ié nyang nibak lampôh lôn jipeuhayon ié nyang udeb nyang ji ile nibak Libanon! Inong
16 Beudôh kheueh, hai angén utara, bapot kheueh, hai angén seulatan! Neupot kheueh nibak lampôh lôn, mangat bhée jih nyang mangat nyan jipo meuhayak. Seumoga geunaséh ulôn geujak u lampôh gobnyan, dan geupajoh bôh-bôh kayée nyang leuzat.
Wordproject® is a registered name of the International Biblical Association, a non-profit organization registered in Macau, China.